Document ID: 32008R0597

ΚΑΝΟΝΙΣΜΌΣ (ΕΚ) αριθ. 597/2008 ΤΗΣ ΕΠΙΤΡΟΠΉΣ
της 24ης Ιουνίου 2008
για την τροποποίηση του κανονισμού (ΕΚ) αριθ. 372/2007 σχετικά με τον καθορισμό μεταβατικών ορίων μετανάστευσης για πλαστικοποιητές σε παρεμβύσματα σε καπάκια που προορίζονται να έρθουν σε επαφή με τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 5 παράγραφος 1,
Εκτιμώντας τα ακόλουθα:
(1)
Η οδηγία 2007/19/ΕΚ της Επιτροπής, της 2ας Απριλίου 2007, για την τροποποίηση της οδηγίας 2002/72/ΕΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα και της οδηγίας 85/572/ΕΟΚ του Συμβουλίου για τον καθορισμό του καταλόγου των προσομοιωτών που πρέπει να χρησιμοποιούνται για τον έλεγχο της μετανάστευσης των συστατικών των υλικών και αντικειμένων από πλαστική ύλη που προορίζονται να έρθουν σε επαφή με τρόφιμα (2), διασαφηνίζει ότι τα παρεμβύσματα σε καπάκια εμπίπτουν στο πεδίο εφαρμογής της οδηγίας 2002/72/ΕΚ της Επιτροπής (3). Ορίζει επίσης ότι τα κράτη μέλη πρέπει, έως την 1η Μαΐου 2008, να λάβουν μέτρα που να επιτρέπουν την ελεύθερη κυκλοφορία των παρεμβυσμάτων σε καπάκια τα οποία συμμορφώνονται προς τα όρια ειδικής μετανάστευσης (ΟΕΙΜ) που καθορίζονται από την οδηγία 2002/72/ΕΚ όπως τροποποιήθηκε. Στο άρθρο 3 παράγραφος 1 τρίτο εδάφιο στοιχείο β) της οδηγίας 2007/19/ΕΚ προβλέπεται ότι τα κράτη μέλη πρέπει να απαγορεύουν την κατασκευή και την εισαγωγή παρεμβυσμάτων σε καπάκια τα οποία δεν συμμορφώνονται προς τους περιορισμούς και τις προδιαγραφές από την 1η Ιουλίου 2008.
(2)
Ο κανονισμός (ΕΚ) αριθ. 372/2007 της Επιτροπής (4) ρυθμίζει τη διάθεση στην αγορά παρεμβυσμάτων σε καπάκια όπως αναφέρεται στο άρθρο 3 παράγραφος 1 τρίτο εδάφιο στοιχείο β) της οδηγίας 2007/19/ΕΚ για μια μεταβατική περίοδο εκκρεμούσης της εφαρμογής της εν λόγω οδηγίας. Καθορίζει μεταβατικά ΟΕΙΜ για το σύνολο των πλαστικοποιητών που χρησιμοποιούνται σε παρεμβύσματα σε καπάκια, ούτως ώστε να μη υπάρχει κίνδυνος να εμποδιστεί η ελεύθερη κυκλοφορία των προϊόντων αυτών, να αποκλειστούν αμέσως από την αγορά τα καπάκια και τα τρόφιμα που παρουσιάζουν σημαντικό κίνδυνο και, παράλληλα, να δοθεί επαρκής χρόνος στον κλάδο παραγωγής να ολοκληρώσει την ανάπτυξη παρεμβυσμάτων που συμμορφώνονται προς τα ΟΕΙΜ τα οποία καθορίζονται στην οδηγία 2002/72/ΕΚ όπως τροποποιήθηκε με την οδηγία 2007/19/ΕΚ. Έχει καθοριστεί ότι η μεταβατική περίοδος θα διαρκέσει έως τις 30 Ιουνίου 2008.
(3)
Τον Δεκέμβριο του 2007 η Επιτροπή πληροφορήθηκε από τον κλάδο παραγωγής τροφίμων και καπακιών ότι έως τον Ιούλιο του 2008 δεν θα διατίθενται στην αγορά τροφίμων αρκετά καπάκια δοκιμασμένα ως προς τη συμμόρφωσή τους προς την οδηγία 2002/72/ΕΚ για τη συσκευασία ευαίσθητων τροφίμων όπως παρασκευάσματα σε λάδι, «pesto» και λιπαρές σάλτσες. Επινοήθηκαν ορισμένες λύσεις οι οποίες δεν είναι κατάλληλες για όλα τα προϊόντα. Άλλες λύσεις δεν προσφέρονται για όλα τα μεγέθη καπακιών. Για ορισμένες λύσεις δεν διατίθενται ακόμη συστήματα σφραγίσματος της συσκευασίας για μακροπρόθεσμη αποθήκευση και συστήματα ελέγχου της μεταναστευτικής συμπεριφοράς των ουσιών.
(4)
Καπάκια που πληρούν τις προϋποθέσεις της οδηγίας 2007/19/ΕΚ θα αρχίσουν να διατίθενται μόνον από τον Ιούλιο του 2008 και δοκιμές των πιθανών λύσεων από τον κλάδο παραγωγής τροφίμων θα λάβουν χώρα από την εν λόγω ημερομηνία. Λαμβάνοντας υπόψη ότι τα λιπαρά τρόφιμα που συσκευάζονται με τα εν λόγω καπάκια είναι αντικείμενο εποχικής παραγωγής και ότι ο κάθε παραγωγός τροφίμων χρειάζεται κάποιο χρονικό διάστημα για να δοκιμάσει και να επιλέξει την κατάλληλη λύση για τα προϊόντα του, είναι απαραίτητο να προβλεφθεί περαιτέρω μεταβατική περίοδος στη διάρκεια της οποίας τα καπάκια που πληρούν τις προϋποθέσεις του κανονισμού (ΕΚ) αριθ. 372/2007 μπορούν να χρησιμοποιηθούν για τη συσκευασία τροφίμων κατά παρέκκλιση από το άρθρο 3 παράγραφος 1 τρίτο εδάφιο στοιχείο β) της οδηγίας 2007/19/ΕΚ. Κατ’ εφαρμογή του στοιχείου δ) του εν λόγω τρίτου εδαφίου η μεταβατική περίοδος πρέπει να λήξει στις 30 Απριλίου 2009.
(5)
Συνεπώς, ο κανονισμός (ΕΚ) αριθ. 372/2007 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 372/2007 τροποποιείται ως εξής:
1.
Το άρθρο 1 αντικαθίσταται από το ακόλουθο κείμενο:
«Άρθρο 1
Κατά παρέκκλιση από το άρθρο 3 παράγραφος 1 τρίτο εδάφιο στοιχείο β) της οδηγίας 2007/19/ΕΚ, τα καπάκια που αποτελούνται από στρώματα ή επικαλύψεις από πλαστικό υλικό, τα οποία όλα μαζί σχηματίζουν παρεμβύσματα στα καπάκια αυτά, αποτελούμενα από δύο ή περισσότερα στρώματα διαφορετικών τύπων υλικών, μπορούν να διατεθούν στην κοινοτική αγορά, εφόσον συμμορφώνονται με τους περιορισμούς και τις προδιαγραφές που αναφέρονται στο παράρτημα του παρόντος κανονισμού.».
2.
Στο άρθρο 2 η ημερομηνία «30 Ιουνίου 2008» αντικαθίσταται από την ημερομηνία «30 Απριλίου 2009».
Άρθρο 2
Ο παρών κανονισμός αρχίζει να ισχύει την 1η Ιουλίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουνίου 2008.

Labels: 0
1
17
20